Program borbe protiv AIDS-a (3/3/04) - 2004-03-02
Novi američki program provodit će se pet godina, a vrijedan je 15 milijardi dolara
Sjedinjene Države predstavile su petogodišnji program borbe protiv širenja AIDS-a i zbrinjavanja oboljelih, vrijedan 15 milijardi dolara. Diljem svijeta, više od 48 milijuna ljudi zaraženo je virusom HIV-a koji izaziva AIDS. Prema procjenama, oko 80 tisuća ljudi umire od AIDS-a svaki dan. Devet milijardi dolara od sredstava koje će Sjedinjene Države izdvojiti bit će upotrijebljeno za financiranje novih programa u više od deset zemalja supsaharske Afrike i Kariba, uključujući Botsvanu, Etiopiju, Obalu bjelokosti, Keniju, Mozambik, Namibiju, Nigeriju, Ruandu, Južnu Afriku, Tanzaniju, Ugandu i Zambiju, te Gvajanu i Haiti na Karibima. Pet milijardi dolara bit će utrošeno za osiguravanje trajne podrške za oko stotinu zemalja kojima Sjedinjene Države financijski pomažu u provođenju programa za borbu protiv AIDS-a i HIV-a. Uz to, još će milijarda dolara biti izdvojena za podršku Globalnom fondu za borbu protiv AIDS-a, tuberkuloze i malarije. Randall Tobias, američki globalni koordinator za borbu protiv AIDS-a, izjavio je da američki plan odražava "najbolje aktualne ideje o tome što treba učiniti i što mislimo da je moguće učiniti". "Taj novac će se upotrijebiti za unaprijeđivanje programa liječenja antiretrovirusnim lijekovima, preventivnih programa, uključujući i one namijenjene mladima, te programima sigurne medicinske prakse i programima zbrinjavanja siročadi i nezaštićene djece," kazao je. Američka inicijativa potaknut će vlade da usvoje odlučniju politiku za borbu protiv AIDS-a i njegovih posljedica. Sjedinjene Države, rekao je veleposlanik Tobias, surađivat će blisko s Ujedinjenim narodima, drugim vladama i privatnim organizacijama. "Mislim da više nema sumnje da je AIDS jedan od najvećih izazova našeg vremena, te da će trebati puna i trajna predanost svih nas, ukoliko želimo zaustaviti širenje te bolesti i poraziti je. Naša postignuća u iskorjenjivanju AIDS-a i uklanjanju njegovih posljedica bit će ograničena samo granicama naše zajedničke moralne imaginacije," kaže gospodin Tobias. Američki dužnosnici nazivaju novi plan "najodvažnijom međunarodnom zdravstvenom inicijativom koju je neka zemlja ikada poduzela." Njegov uspjeh mjerit će se spašenim životima, sačuvanim obiteljima i usporavanjem širenja AIDS-a.